
	1. Նախագծի 1-ին կետի 1-ին ենթակետի կարգավորմամբ ստացվում է, որ նորմատիվատեխնիկական փաստաթղթերի մշակման գործընթացը կարող է կազմակերպվել տեղական կամ օտարերկրյա (Եվրամիության և առաջադեմ այլ երկրների) գիտական, գիտափորձարարական, գիտակրթական, արտադրական և հասարակական, նախագծային և ոլորտում մասնագիտական գործունեություն ծավալած (գիտական ներուժով և գործնական փորձով) կազմակերպությունների մասնագիտական և տեխնիկական ռեսուրսի կամ ոլորտային մասնագետների (փորձագետների) ներգրավմամբ՝ մրցութային կամ ոչ մրցութային ընթացակարգերով։ Միաժամանակ Նախագծի հիմնավորման համաձայն՝ Նախագծով առաջարկվում է նորմատիվատեխնիկական փաստաթղթերի մշակումը իրականացնել ոչ միայն կազմակերպությունների, այլ ոլորտային մասնագետների (փորձագետների) միջոցով։ Ստացվում է, որ ոլորտային մասնագետները (փորձագետները) չեն ներառվում կազմակերպությունների մասնագիտական և տեխնիկական ռեսուրսների շրջանակում, այլ տարանջատվում է կազմակերպությունների և ոլորտային մասնագետների (փորձագետների) ներգրավման հնարավորությունը։
Ուստի՝ հիմք ընդունելով վերոգրյալը, առաջարկում ենք համապատասխան փոփոխություններ իրականացնել նաև Որոշման հավելվածի (այսուհետ՝ Հավելված) համապատասխան դրույթներում։ Մասնավորպես՝ գտնում ենք, որ անհրաժեշտ է 
· Հավելվածի 11-րդ կետի վերջին նախադասությունում «պատվիրատուների և նախագծային կազմակերպությունների» բառերը փոխարինել «պատվիրատուների, նախագծային կազմակերպությունների և ոլորտային մասնագետների (փորձագետների)» բառերով,
· Հավելվածի 15-րդ կետում «շահագրգիռ պետական և տարածքային կառավարման մարմինների ու կազմակերպությունների առաջարկությունները» բառերը փոխարինել «շահագրգիռ պետական և տարածքային կառավարման մարմինների, կազմակերպությունների ու ոլորտային մասնագետների (փորձագետների) առաջարկությունները» բառերով,
· Հավելվածի 19-րդ կետի 2-րդ, 4-րդ և 9-րդ ենթակետում «շահագրգիռ պետական մարմիններ և մասնագիտացված կազմակերպություններ» բառերը համապատասխանաբար փոխարինել «շահագրգիռ պետական մարմիններ, մասնագիտացված կազմակերպություններ և ոլորտային մասնագետներ (փորձագետներ)» բառերով,
· Հավելվածի 19-րդ կետի 3-րդ և 5-րդ ենթակետում «շահագրգիռ մարմինների և մասնագիտացված կազմակերպությունների» բառերը համապատասխանաբար փոխարինել «շահագրգիռ մարմինների, մասնագիտացված կազմակերպությունների և ոլորտային մասնագետների (փորձագետների)» բառերով,
· Հավելվածի 21-րդ կետում «շահագրգիռ մարմինների և մասնագիտացված կազմակերպությունների» բառերը փոխարինել «շահագրգիռ մարմինների, մասնագիտացված կազմակերպությունների և ոլորտային մասնագետների (փորձագետների)» բառերով,
	Չի ընդունվել։
Նախագծով առաջարկվող փոփոխությունների նպատակն է ընդլայնել նորմատիվատեխնիկական փաստաթղթերի մշակման գործընթացում ներգրավվող կատարողների շրջանակը՝ հնարավորություն նախատեսելով գործընթացը կազմակերպել ոչ միայն համապատասխան կազմակերպությունների մասնագիտական և տեխնիկական ռեսուրսի, այլև ոլորտային մասնագետների /փորձագետների/ անմիջական ներգրավմամբ։ Այդ նպատակով Նախագծի 1-ին կետի 1-ին ենթակետով լրացում է նախատեսվում Կարգի 10-րդ կետում, իսկ 1-ին կետի 2-րդ ենթակետով Կարգի 19-րդ կետից հանվում է «կազմակերպությունների» բառը՝ բացառելով կատարողի կարգավիճակը միայն կազմակերպություններով սահմանափակելու հնարավորությունը։
Միաժամանակ հարկ է նշել, որ դիտողությամբ մատնանշված Կարգի 11-րդ, 15-րդ, 19-րդ և 21-րդ կետերը չեն կարգավորում նորմատիվատեխնիկական փաստաթուղթ մշակող կատարողի ընտրության կամ նրա կազմի հարցը։ Մասնավորապես, Կարգի 11-րդ կետը վերաբերում է նորմատիվատեխնիկական փաստաթղթերում կամ համարժեք կարգավորումներում առկա հղումներով ներկայացվող առանձին կարգավորումների կիրառելիությանը պատվիրատուների և նախագծային կազմակերպությունների կողմից։ Կարգի 15-րդ կետը վերաբերում է նորմատիվատեխնիկական փաստաթղթերի մշակման ծրագրի նախագծի և առաջարկությունների ձևավորմանը՝ շահագրգիռ պետական և տարածքային կառավարման մարմինների ու կազմակերպությունների առաջարկությունները հաշվի առնելով։ Կարգի 19-րդ կետի համապատասխան ենթակետերը կարգավորում են նորմատիվատեխնիկական փաստաթղթերի նախագծերի շրջանառության, առաջարկությունների և դիտողությունների հավաքագրման, ամփոփման և լրամշակման փուլերը, իսկ Կարգի 21-րդ կետը վերաբերում է արդեն ընդունված և հրապարակված նորմատիվատեխնիկական փաստաթղթերում փոփոխությունների և լրացումների կատարման ժամանակ համաձայնեցումների ու պետական-իրավական փորձաքննության ընթացակարգին։
Հետևաբար նշված կետերում «ոլորտային մասնագետներ /փորձագետներ/» բառերի լրացումը չի բխում Նախագծի կարգավորման առարկայից, քանի որ այդ դրույթները վերաբերում են ոչ թե նորմատիվատեխնիկական փաստաթուղթ մշակող կատարողներին, այլ նորմի նախագծի վերաբերյալ կարծիք, առաջարկություն, դիտողություն կամ համաձայնեցում ներկայացնող շահագրգիռ մարմիններին և մասնագիտացված կազմակերպություններին։ Ոլորտային մասնագետների /փորձագետների/՝ որպես կատարողների ներգրավման հնարավորությունն արդեն իսկ ապահովվում է Նախագծով առաջարկվող փոփոխություններով՝ Կարգի 10-րդ և 19-րդ կետերում, ուստի լրացուցիչ փոփոխություններ կատարելու անհրաժեշտություն առկա չէ։

	2․ Նկատի ունենալով, որ Հավելվածի 17-րդ կետում սահմանվում է, թե որոնք են համարվում շահագրգիռ մասնագիտացված կազմակերպությունները, առաջարկում ենք համանման կարգավորում նախատեսել նաև ոլորտային մասնագետների (փորձագետների) վերաբերյալ՝ հստակ սահմանելով, թե որ սուբյեկտները կարող են համարվել ոլորտային մասնագետներ (փորձագետներ) և ինչ փաստաթղթեր կարող են հավաստել նրանց գործունեությունը։ Միաժամանակ հարկ է նշել, որ պարզ չէ, թե արդյոք ոլորտային մասնագետ և փորձագետ հասկացությունները նույնանում են, ուստի այս համատեքստում անհրաժեշտ է ներկայացնել լրացուցիչ պարզաբանումներ։
	Ընդունվել է մասնակի։ 
Նախագծում «ոլորտային մասնագետներ (փորձագետներ)» ձևակերպումը կիրառվել է նույն իմաստով՝ նկատի ունենալով տվյալ նորմատիվատեխնիկական փաստաթղթի կարգավորման ոլորտում համապատասխան մասնագիտական գիտելիք, փորձառություն կամ գիտական ներուժ ունեցող ֆիզիկական անձանց։ Միաժամանակ, իրավական որոշակիության ապահովման նպատակով նախագիծը լրամշակվել՝ նախատեսելով, որ ոլորտային մասնագետների (փորձագետների) մասնագիտական կարողությունը կարող է հավաստվել կրթությունը, որակավորումը, գիտական աստիճանը կամ կոչումը, աշխատանքային փորձը, նախկինում իրականացված աշխատանքները, հրապարակումները, վերապատրաստումները կամ համապատասխան ոլորտում գործունեությունը հաստատող փաստաթղթերով։

